**CHIP DE INGER PE-O CAMEE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CHIP DE ÎNGER PE-O CAMEE

Oare care ursitoare

Te-a menit să-mi fi stăpână

Şi pe buze ţi-a dat floare

Care-n suflet să-mi rămână

Un izvor de îmbătare

Şi de dragoste nebună?

Cine a furat oceane

Şi ţi le-a ascuns sub pleoape?

Cine, în de vis rădvane,

Mi te-a sorocit aproape?

Care înger din icoane?

Care margine de ape?

Cum să fac să mor în clipa

Când îmi dai o sărutare?

Cum să nu mai simt risipa

Clipelor în depărtare?

Cum să îmi înăbuş pripa

Când te sorb ca pe o boare?

Te iubesc cu toată fiinţa,

Te iubesc ca pe-o idee.

Nu mi-e dată elocinţa

Să-ţi închin o epopee,

Deci îmi iartă umilinţa,

Chip de înger pe-o camee!